Deklarácia
Národnej rady Slovenskej republiky

Schválené Národnou radou Slovenskej republiky
uznesením z 12. decembra 2007 č. 700

Národná rada Slovenskej republiky

vedomá si, že hladomor v bývalom Sovietskom zväze a zvlášť na Ukrajine v rokoch 1932 –1933 bol vyvolaný Stalinovým totalitným politickým systémom na likvidáciu ukrajinských roľníkov, roľníkov Ruska, Kazachstanu a iných oblastí,

uznávajúc, že v mene historickej pravdy, demokratického smerovania európskeho spoločenstva a  predchádzania podobným zločinom, aké v minulosti spáchal totalitný režim, 

pokladá hladomor v bývalom Sovietskom zväze a zvlášť na Ukrajine v rokoch 1932 – 1933 za akt vyvražďovania spáchaný Stalinovým totalitným režimom na viacerých národoch a skupinách, ktorého obeťami sa stali milióny nevinných obyvateľov,

vyjadruje úctu pamiatke obetí veľkého hladomoru v rokoch 1932 – 1933 na Ukrajine, v Rusku, Kazachstane, na Severnom Kaukaze a na iných územiach bývalého Sovietskeho zväzu. 

Bratislava december 2007